Die volgende dag is ons vroeg daar weg en het deur pragtige bergagtige terein gery, die keer op die tolpad, aangesien ek nie meer kans gesien het om op die gratis pad en oor die duisende spoed hobbels te poer poer nie. Dit was die moeite werd, en ons het vroeg middag by Huatosco aangekom. Huatosco is 'n klein dorpie in 'n pragtige, lowergroen gebied, met piesang, suikeriet en koffie plantasies in die omgewing. Dis hier waar die leier van CMA Mexico, en sy gesin bly. Ons het hulle so paar maande vantevore in Arkansas, VSA, ontmoet en hulle het ons genooi om by hulle te kom kuier. Manual, Ortencia en hul twee dogters (Sarai en Andrea) het ons behoorlik laat tuis voel. Nog 'n CMA lid, Andy, van Texas, VSA, met sy Truimph 1200 Trophy, het ook by hulle gekuier dieselfde tyd as ons. Andy was 'n God send, want hy kon al ons gesprekke vertaal, aangesien hy vlot in beide Engels en Spaans is. Manual het ons vertel hoe hy sy hart vir die Here gegee het na 'n vriend hom vertel het van die liefde van Jesus. So 3 of 4 jaar gelede het hy gehoor van CMA, en het Arkansas toe gery om meer uit te vind van die organisasie en het aangesluit as die stigterslede in Mexico. Hulle is reeds al 30 lede sterk, net in die klein dorpie van Huatosco, en het so paar lede in ander dorpe in die omgewing. Ons het ook die geleentheid gehad om baie van die lede te ontmoet en was saam na hul kerkdiens. Dit het vir 4 dae aaneen gereen terwyl ons daar by hulle was, so ons kon net lekker in die huis sit en gesels. Die weer het teen sondag opgeklaar en ons het toe besluit om die pad te vat terwyl dit nie reen nie. Ons was duidelik nou in die mooi groen deel van die land, en het ook die warm weer verwelkom. Ons het nou lank genoeg in die koue gery, en is al uitgehonger vir bietjie warmte. Ons het kuslangs gehou en deur die staat van Tobasco gery. Die Tabasco peper sous wat ons ken het sy naam van hierdie deel van Mexico ge-erf. Tabasco staat is duidelik 'n meer welvaarende staat as die vorige state wat ons deur gery het. Die paaie is die beste wat ons nog voorgekom het, en die stad van Villahermosa lyk netjies en modern. Tabasco kry sy welvaart van die olie berdyf, wat in die deel van die Meksikaanse Golf plaasvind.
Palengue is die bekendste ou Maya stad in Mexico. Ons was hoogs beindruk met die plek, wat besonders mooi gerestureer is en in 'n pragtige deel van die oerwoud le. Meeste van die stad se bekende geskiedenis gaan oor hul bekendste koning, Pakal. Hy het 'n pragtige paleis gehad, met 'n uitkyktoring en alles. Die paleis is deel van die groot groep ruines, en tans een van die strukture wat hul skoon en netjies hou, saam met so paar ander piramides wat gedien het as grafte en aanbiddingsplekke. Daar is ook 'n groot deel van die ruines wat nie heeltemal skoongemaak en in die oopte is nie en die geboue is oorgroei met die oerwoud plante. Palenque het ons 'n wonderlike idee gegee van beide werelde, hoe dit eens op 'n tyd moes gelyk het, en ook hoe dit moes gelyk het toe die ontdekkingsreisigers die stede gevind het.
Ons kampterein was so 1km vanaf die ruines in die reservaat wat 'howler monkeys' huisves. Ons het nie die apies gesien nie, maar elke aand het ons hulle gehoor 'howl', vandaar seker die naam. Die kampterein het ook 'n resturant gehad, wat die warmste salsa saam met hul kos bedien wat ons nog teegekom het. Daar was so paar lastige honde rondom die tafel elke keer waneer ons geeet het, so toe 'dokter' ek so paar hoenderbene dik met die salsa en gee dit vir hul. Wel, die hond het ons darem lekker vermaak, want sy bek moes behoorlik gebrand het, maar hy sal mos nie daardie been los nie. Hy kou net so af en toe aan die been, dan laat val hy hom weer op die grond, tot die ander hond nader kom, dan begin kou hy weer. 'n Regte 'sucker vir punishment' kom sit hy weer langs my vir nog terwyl hy aanhoudend sy brandende lippe lek. Ai, wat 'n mens nie alles doen vir 'vermaak' op die pad nie!